b"\n_START_ARTICLE_\nDimos\n_START_PARAGRAPH_\nSa Sinaunang Ellada, ang dimos (\xce\xb4\xe1\xbf\x86\xce\xbc\xce\xbf\xcf\x82, Ingles: deme) ay isang lokal na bahagi ng Attiki, ang rehiyon ng Ellada na nasa palibot ng Athina. Mukhang mayroon nang mga dimos noong ika-6 na dantaon B.K. at mas maaga pa pero ito ay simpleng pagbabahagi lamang ng lupain sa kanayunan. Wala itong gaanong kahalagahan hanggang sa magreporma si Kleisthenis noong ika 508 B.K. Sa repormang iyon naging rekisitos sa pagkamamamayan ang pagkakatala sa listahan ng mga mamamayan ng isang dimos. Bago nilikha ang patakarang ito ang pagkamamamayan ay nakabatay sa pagiging kasapi ng isang fatria (\xcf\x86\xce\xb1\xcf\x84\xcf\x81\xce\xaf\xce\xb1), o pangkat ng pamilya._NEWLINE_Sa panahong ito ang mga dimos ay itinatag mismo sa lungsod ng Athina bagama't noong una ay wala nito roon. Sa pagtatapos ng mga reporma ni Kleisthenis ang buong Attiki ay nahati sa 139 na dimos. Pinahina ng pagkakatatag ng mga dimos, bilang pundamental na yunit ng estado, ang genos (\xce\xb3\xce\xad\xce\xbd\xce\xbf\xcf\x82), o mga aristokratang pangkat ng pamilya na siyang naghahari sa mga fatria. (Fine 1983)_NEWLINE_Gumagana ang isang dimos na parang maliit na polis. Sa katunayan ang ilang dimos tulad ng Elefsina at Acharnes ay mahahalagang bayan. Ang bawat dimos ay may dimarchos (\xce\xb4\xce\xae\xce\xbc\xce\xb1\xcf\x81\xcf\x87\xce\xbf\xcf\x83) na siyang namamahala dito. May iba't-iba pang sibil, panrelihiyon, at pangmilitar na opisyales ang iba-ibang dimos. Nagtatanghal ng kaniya-kaniyang pistang panrelihiyon ang mga dimos. Nangongolekta ito ng buwis at nagagastos ang nabanggit na koleksiyon.(Whitehead sa Hornblower & Spawforth 2003)_NEWLINE_Ang mga dimos ay isinasanib sa iba pang kalapit nitong dimos upang makabuo ng trittya (\xcf\x84\xcf\x81\xce\xb9\xcf\x84\xcf\x84\xcf\x8d\xce\xb1 ), na may mas malaking populasyon, na siya namang bumubuo sa sampung tribo, o fyli ng Athina. Ang bawat tribo ay mayroong isang trittya mula sa isa sa tatlong rehiyon: ang lungsod, ang baybayin, at ang kaloobang bahagi ng estado.\n_START_SECTION_\nListahan ng dimos ng Athina ayon sa tribo/fyli (\xcf\x86\xcf\x85\xce\xbb\xce\xae)\n_START_PARAGRAPH_\nAng mga sumusunod na pangalan ay nasa transliterasyong Ingles:\n_START_SECTION_\nMakabagong gamit\n_START_PARAGRAPH_\nAng terminong dimos ay ginamit din noong panahong Ellineko at Romano. Noong dumating ang Emperyong Vyzantio, ang termino ay tumutungkol na sa isa sa apat na paksiyon ng nagkakarera ng chariot, ang mga Pula, Bughaw, Luntian at Puti._NEWLINE_Sa modernong Ellada ang terminong dimos ay nangangahulugan na mga munisipalidad."